சென்னைப் புத்தகக் கண்காட்சியில் ஹிட் அடித்த புத்தகங்களின் பட்டியல் ஒன்றைத் தயாரித்தால் நிச்சயமாக ஸ்ரீபதி பத்மநாபா மொழிபெயர்த்த ஷகிலாவின் சுயசரிதை இடம் பெறக் கூடும். ஏகப்பட்ட பேர் வாங்குகிறார்கள். ஷகிலாவின் உடல் தாண்டிய ஏதோ ஒரு ஈர்ப்பு நமக்கு உருவாகிறது. அவரது அந்தரங்கத்தைத் தெரிந்து கொள்ளும் ஆர்வம் மட்டும்தான் காரணம் என்று சொல்ல முடியவில்லை. நிச்சயமாக அதற்கப்பாலும் ஏதோவொன்றிருக்கிறது. பெண் மீதான இந்த ஈர்ப்பும் கவர்ச்சியும் எல்லாக் காலத்திலும் இருந்து கொண்டேதான் இருக்கும். இணையமும் எளிதாகக் கிடைக்கும் பாலியல் படங்களும் எந்தவிதத்திலும் குறைத்துவிடுவதில்லை. சில்க் ஸ்மிதாவின் உடலைத் தாண்டியும் அவரை ஏதோவொரு வகையில் நேசிக்கிறோம். சன்னி லியோனை அப்பட்டமாகத் துகிலுரித்தாலும் அவர் ஒரு கூட்டத்தையே ஈர்க்கிறார்.